Source: http://www.primariaarad.ro/steno.php?action=full&sid=242
Timestamp: 2017-11-20 09:54:12+00:00
Document Index: 766118

Matched Legal Cases: ['hotărâre nr. 196', 'hotărâre nr. 197', 'hotărâre nr.198', 'hotărâre nr. 192', 'hotărâre nr. 199', 'hotărâre nr. 196', 'hotărâre nr. 196', 'hotărâre nr. 197', 'hotărâre nr.198', 'hotărâre nr. 192', 'hotărâre nr. 199']

Arad Romania :: Primaria Municipiului Arad (Steno)
Numar total vizite : 48325206
Stenogramele Şedinţelor Consiliului Local al Municipiului ARAD
Actualizat: 18-09-2017
Data (zz-ll-aaaa)
Şedinţei Consiliului Local al Municipiului ARAD
din data de 14-06-2017
ŞI STENOGRAMA
şedinţei extraordinare
din data de 14 iunie 2017
La şedinţa extraordinară a Consiliului Local al Municipiului Arad, care a avut loc în data de 14 iunie 2017, au fost prezenţi toţi consilierii. Şedinţa a început la ora 12,00 şi s-a încheiat la ora 13,20.
Preşedinte de şedinţă a fost ales domnul consilier Gheorghe SĂPLĂCAN.
Au participat din partea executivului: domnul primar Gheorghe Falcă, dl. viceprimar Laurenţiu-Călin Bibarţ, dl. viceprimar Bognar Levente, dna Lilioara Stepanescu, secretarul municipiului Arad, dna Claudia Macra, administrator public al municipiului Arad, dl. Ioan Ignat, director executiv al Direcţiei Patrimoniu, dna Elena Portaru, director executiv al Direcţiei Tehnice, dna Eliza Barbura, director executiv al Direcţiei Comunicare, dna Carmen Radu, şef- serviciu, Serviciul Financiar- Contabilitate, dna Mirela Szasz, şef serviciu, Serviciul Construcţii şi Urbanism, dl. Corneliu Neamţiu, şef serviciu, Serviciul Societăţi Comerciale, Monitorizarea Serviciilor de Utilităţi Publice, dl. Sorin Munteanu, şef serviciu, Serviciul Monitorizare Strategii, Managementul Calităţii şi Control Intern, dna Ralu Cotrău, inspector de specialitate, Cabinet Primar, dl. Florin Maruşca, consilier, Biroul Relaţii Mass-Media, dna Monica Czibrik, şef serviciu, Serviciul Administraţie Publică Locală, dna Florina Ispas, consilier, dra Laura Goron, consilier juridic, dl. Emanuel Cotuna, consilier juridic, dra Doris Micu, consilier, dna Carmen Popa, consilier în cadrul aceluiaşi serviciu.
-reprezentanţi ai agenţilor economici şi instituţiilor publice de sub autoritatea Consiliului Local al Municipiului Arad: dna Oana Pârvulescu, director general al Serviciului Public „Direcţia de Dezvoltare şi Asistenţă Comunitară Arad”, dl. Flavius Staniş, consilier juridic în cadrul Centrului Municipal de Cultură Arad, dl. Cosmin Stana, şef serviciu, Serviciul Dispecerat şi Monitorizare din cadrul Poliţiei Locale Arad, dl. Stelian Nistor, director general al SC TOP SA Arad, dl. Matei Aurel, director general SC CET SA Arad, dl. Victor Ciulean, director general al SC CET Hidrocarburi SA Arad, dl. Adrian Niţu, membru în consiliul de administraţie al SC CET Hidrocarburi SA Arad, dl. Adrean Păcurar, director general al SC Gospodărirea Comunală SA;
-presa: Raluca Medeleanu - „Special” Arad, Andrei Fuliaş – „Special” Arad, Diana Duţu - „Jurnal Arădean/Aradon”, Ioan Weisl – „Agerpress”, Cristina Popescu – TV Arad;
-cetăţeni interesaţi conform Legii nr. 52/2003, privind transparenţa decizională, republicată: Blaga Casian, cetăţean interesat, Martin Ovidiu, cetăţean interesat, dra Oana Blaghi, reprezentant PNL Arad, Ioan Dănilă, reprezentant Sindicatul Polaris, Ţîşcă Mircea, reprezentant consiliu de administraţie al SC CET SA Arad, Cristian Valentin – reprezentant Sindicatul Liber Independent „Energia” din cadrul SC CET Hidrocarburi SA Arad, Doru Lebădă, lider sindical SC CET SA Arad, Ilie Don, reprezentant SC CET Hidrocarburi SA Arad.
Publicitatea şedinţei a fost asigurată prin publicarea în site-ul Primăriei Municipiului Arad, prin afişare pe panoul de afişaj de la intrarea în Primăria Municipiului Arad, în data de 10 iunie 2017 a Dispoziţiei nr.1718/10.06.2017 a Primarului Municipiului Arad, prin comunicarea tuturor reprezentanţilor mass-media acreditaţi, a acestei dispoziţii, cuprinzând data, ora, locul şedinţei şi ordinea de zi. La dosarul prezentei şedinţe sunt arhivate dovezi obiective în acest sens.
Consilierii locali, primarul, viceprimarii, secretarul, precum şi toţi responsabilii din executiv, societatea civilă, precum şi reprezentanţii mass-media au primit documentele şedinţei, rapoartele comisiilor de specialitate şi amendamentele formulate de consilieri. Convocarea şedinţei s-a asigurat prin punerea la dispoziţie fiecărui consilier, în ziua de 10.06.2017, a invitaţiei la şedinţă, cuprinzând data, ora şi locul desfăşurării acesteia, precum şi ordinea de zi.
Documentele înscrise pe ordinea de zi au fost puse la dispoziţie în data de 10.06.2017 în format electronic şi transmise prin poşta electronică tuturor aleşilor locali, funcţionarilor publici implicaţi ş.a.
În cadrul şedinţei, am consemnat următoarele:
Dl. primar: - Bună-ziua. Ascultăm Imnul de Stat.
(n.n. este intonat Imnul de Stat al României).
Dl. primar: - Mulţumesc. Da. Este, câteodată, foarte bine, înainte de şedinţă, să ascultăm Imnul Naţional şi să auzim versurile din Imnul Naţional. Supun votului dumneavoastră următoarea
1. Proiect de hotărâre nr. 196/2017 privind aprobarea Studiului de oportunitate pentru fundamentarea şi stabilirea soluţiei optime de gestionare a serviciului public de alimentare cu energie termică în sistem centralizat – iniţiativa primarului.
2. Proiect de hotărâre nr. 197/2017 privind aprobarea documentaţiei tehnico-economice ”D.A.L.I.- Amplasare instrument muzical – Orgă, în sala de concert a Palatului Cultural Arad - Filarmonica de Stat”– iniţiativa primarului.
3. Proiect de hotărâre nr.198/2017 privind aprobarea contractului de prestare a serviciului public de salubrizare stradală şi deszăpezire în Municipiul Arad atribuit în urma procedurii de negociere fără publicarea unui anunţ prealabil de participare, conform art. 104 lit. a) din Legea 98/2016 privind achiziţiile publice şi a tarifelor aferente privind prestarea serviciului public. – iniţiativa primarului.
4. Proiect de hotărâre nr. 192/2017 privind modificarea Hotărârii nr. 303/2016 a Consiliului
Local al Municipiului Arad pentru aprobarea Regulamentului de acces şi circulaţie a utilajelor şi a autovehiculelor de transport marfă cu masa maximă autorizată mai mare de 3,5 t în MunicipiuL Arad – iniţiativa primarului.
5. Proiect de hotărâre nr. 199/2017 privind rectificarea Bugetului general de venituri şi cheltuieli al municipiului Arad pentru anul 2017 – iniţiativa primarului.
6. Aprobarea proceselor-verbale ale şedinţelor anterioare ale Consiliului Local al Municipiului Arad.
Cine este pentru? Unanimitate – 23 consilieri prezenţi.
Dl. Lupaş M: - Vin cu o propunere pentru ordinea de zi.
Dl. primar: - După ordinea de zi?
Dl. Lupaş M: - Înainte de ordinea de zi.
Dl. primar: - Dar s-a votat!
Dl. Lupaş M: - Păi, am ridicat mâna, dar nu m-a văzut nimeni!
Dl. primar: - Deci, repetăm… da, spuneţi.
Dl. Lupaş M: - Pentru a face o corectare la proiectele care sunt trecute pe ordinea de zi, consider că este corect şi moral să trecem şi bugetul CET pentru că eu consider că, în momentul de faţă, bugetul, bugetul la CET, pentru că a fost trecut pe ordinea de zi Studiul de Oportunitate, care este un proiect foarte important şi consider că nu ar trebui să legăm cele două pe interese politice. Ca urmare, solicit să fie trecut pe ordinea de zi bugetul de la CET producţie.
Dl. primar: - Mulţumesc. Ştiţi că nu se poate, procedural, nu se poate, că n-a trecut, iar el nu poate să intre pentru că nu este rezolvat genul de venituri şi la punctul 1 o să aflăm. Pentru că, degeaba treci un buget, când tu nu ştii veniturile. Şi o să discutăm la punctul 1 şi faptul că am trimis o subvenţie, pe care trebuie s-o recuperăm. Prin votul consiliului am trimis o subvenţie. Dar discutăm la punctul 1. Mulţumesc. Supun la vot.
Cine este pentru? 22 pentru şi o abţinere (dl. Lupaş) – 23 consilieri prezenţi.
S-a adoptat Hotărârea nr. 197 a Consiliului Local al Municipiului Arad.
Dl. primar: - Transfer conducerea şedinţei domnului preşedinte.
Dl. Săplăcan G: - Bună-ziua, doamnelor şi domnilor. Punctul 1.
Proiect de hotărâre nr. 196/2017 privind aprobarea Studiului de oportunitate pentru fundamentarea şi stabilirea soluţiei optime de gestionare a serviciului public de alimentare cu energie termică în sistem centralizat
– iniţiativa primarului
Dl. Săplăcan G: - Domnule primar aveţi cuvântul!
Dl. primar: - Da. Mulţumesc, domnule preşedinte. Eu am crezut că data trecută nu s-a înţeles atât de bine subiectul şi toată lumea o să voteze lucrul acesta, pentru că nu este pentru prima dată când se încredinţează un astfel de serviciu către compania municipiului. Am avut astăzi, la ora 10,00, o întâlnire politică cu câteva lucruri care nu sunt reale şi vreau să le ştiţi: 1 – CET-ul H a avut licenţă din 2001 până în 2014. Deci, nu este adevărat că CET-ul H nu a avut licenţă. Mai mult, se încredinţa serviciul. A fost o legislaţie prin care, la un moment dat, în toată ţara, serviciile acestea trebuiau licitate. Şi, în 2014, şi municipiul a primit un astfel de document. Ca să poţi să faci acest lucru trebuie să faci anumite proceduri. Şansa a fost că, imediat, în 2016, sistemul guvernamental şi legislativ au constatat că nu funcţionează în ţară şi au revenit şi au dat posibilitatea să încredinţezi acest serviciu companiei tale. Şi, din luna octombrie, anul trecut, am făcut paşii necesari să ajungem la atribuirea acestui serviciu. La fel cum s-a făcut şi până în 2014. De aceea, nu am înţeles care este, de fapt, miza. Şi îi rog pe domnii consilieri, dacă există o altă soluţie de a rezolva problema, cu drag, s-o prezinte în consiliu şi o acceptăm. Vreau să ştiţi că aţi votat săptămâna trecută acordarea subvenţiei în avans. Dacă nu le facem încredinţarea, şi o să trebuiască atunci să venim în consiliu cu caietul de sarcini pentru licitarea serviciului, trebuie să începem procedura de luare înapoi a banilor, că le-am dat în avans. Şi aţi fost toţi de acord să le dăm în avans. Nu luăm banii de la cei de la H, pentru că cei de la H au dat banii în avans, ca să plătească ceilalţi de la CET gazul mai ieftin, pentru că plătesc în avans. Adică, n-am înţeles, când aţi fost de acord să dăm subvenţia, nu se poate da subvenţia decât dacă vom avea următorul serviciu încredinţat şi relaţia între CET H şi CET-ul de afară. Votul de astăzi al dumneavoastră ne spune: încredinţăm sau intrăm în procedură de licitaţie, care tot dumneavoastră trebuie să o aprobaţi la o dată cât mai rapidă, dar la o altă dată. Votul de astăzi înseamnă că retrageţi subvenţia. Eu v-am invitat dincolo la o discuţie şi cu cei de la CET şi este o discuţie cu specialiştii, pentru că am senzaţia că disputele politice creează o problemă. Când nu ştii, mai bine întreabă şi o să afli toate lucrurile, că nu este nimic de ascuns, nu este nimic secret. De aceea, vă rog, dacă nu avem astăzi această soluţie, urmează, singura soluţie este licitaţie, dacă nu, daţi-ne o altă soluţie şi cu drag facem acest lucru, pentru că, să nu uitaţi, este în subordinea Consiliului Local. Mulţumesc.
Dl. Săplăcan G: - Domnule Lupaş, aveţi cuvântul!
Dl. Lupaş M: - Fiind discuţii şi probleme legate de teme politice, eu vin cu propunerea să se amâne, să mai avem discuţii pe această temă pentru că este un proiect foarte important şi cred că va trebui să-l legăm de buget, pentru că, de fapt, acesta este jocul.
Dl. Săplăcan G: - Poftiţi, domnule Vărcuş!
Dl. Vărcuş B: - Vreau să subliniez faptul că grupul PSD+ALDE din Consiliul Local al Municipiului Arad îşi doreşte rezolvarea problemei de la CET. Ne-am exprimat acest punct de vedere şi în şedinţa trecută şi am avut o solicitare la adresa administraţiei de a convoca din timp şi subliniez „din timp” o întâlnire cu toţi cei implicaţi, în luarea acestei decizii. Am văzut cu stupoare că această întâlnire s-a vrut a fi făcută pe fugă şi la presiune cu cinci minute sau cu zece minute după începerea şedinţei, ceea ce n-o consider normal. Nu spunem că trebuie să fie o licitaţie sau o atribuire directă, spunem că problema trebuie rezolvată şi suntem responsabili şi dorim rezolvarea acestei probleme, dar cu toţi factorii implicaţi la masă, la o discuţie concretă şi aplicată, anunţată din timp, nu în timpul şedinţei de plen, din punctul nostru de vedere, o administraţie responsabilă aşa trebuie să facă, începând din anul 2014, de când CET-ul nu mai are licenţă. Noi nu spunem că CET-ul nu avea licenţă nu ştiu când, avea! Din 2014 până astăzi CET-ul nu mai are licenţă. Conform legii, simplul fapt al lipsei licenţei atrage nulitatea contractului de concesiune a serviciului. Nu ne dorim acest lucru. Nu ne dorim ca acest vot al nostru să fie lovit de nulitate, conform legii, cu atât mai puţin, să facem o ilegalitate şi de aceea, domnule primar, administraţia municipiului Arad, pe care dumneavoastră o conduceţi, să organizeze această întâlnire de urgenţă în aşa fel încât să putem rezolva problema încălzirii în sistem centralizat în Arad. Vă mulţumesc.
Dl. Săplăcan G: - Domnule primar, aveţi cuvântul!
Dl. primar: - Pauză. De urgenţă, aţi spus! Pauză, până rezolvăm problema. În sala 60. Pauză. Cei doritori să vină să rezolvăm problema.
Dl. Săplăcan G: - Supun la vot pauza.
Dl. primar: - Reprezentanţii de grup, că nu încăpem toţi acolo. Reprezentanţii grupului politic - întâlnire în sala 60.
Dna Stoenescu A: - Domnule primar, aţi uitat că la ora 14,00 vor veni olimpicii!
Dl. primar: - Mulţumesc. Eu, nu!
Dl. Bibarţ L: - CET-ul, Neamţiu, dna Macra, toţi în sala 60!
Dna Stoenescu A: - Şi 220 de scaune ar trebui organizate aici, în sală!
Dl. primar: - Mulţumesc. Pot face altceva? Mi-a cerut colegul dumneavoastră să facem acest lucru urgent!
Dna Stoenescu A: - Păi, am fi putut să ne întâlnim la ora 10,00 cu cei de la CET, mă scuzaţi!
Dl. primar: - Păi, m-am întâlnit la ora 10,00 cu deputatul dumneavoastră! Şi a refuzat!
Dl. primar: - Numai puţin, vă rog, dincolo, reprezentanţii!
Dl. primar: - Să vină preşedintele de şedinţă! Nu le dă voie stăpânul, ce vrei! Să fim serioşi! Domnule preşedinte…
Dl. Săplăcan G: - Staţi să vină…
Dl. primar: - Păi, să vină, că fiecare trebuie să spună concluzia întâlnirii! Logic!
Dl. Săplăcan G: - La punctul 1 dăm cuvântul liderilor de grup. Domnule Vărcuş, aveţi cuvântul!
Dl. Vărcuş B: - Din păcate, discuţia la care am participat a fost doar una de a pune presiune asupra grupului de consilieri PSD+ALDE. Când am încercat să vorbesc am fost mereu întrerupt, deşi eu am ascultat integral toate alocuţiunile colegilor care au vorbit înaintea mea. Am înţeles de la domnul primar că aceste lucruri sunt nişte banalităţi şi că ar trebui să dăm în continuare 20% din bugetul Aradului pentru asumarea unor pierderi despre care nu vrem să vorbim în continuare. În concluzie, poziţia noastră rămâne neschimbată.
Dl. Săplăcan G: - Domnule Lupaş aveţi cuvântul!
Dl. Lupaş M: - Sincer, eu, personal, care, poate, nu sunt ancorat atât de mult emoţional politic, spun că ambele partide şi PNL-ul şi PSD-ul trebuie să termine cu aceste jocuri politice, care afectează pe toţi cetăţenii Aradului. Şi, din păcate, astăzi, a demonstrat că mai este o mostră de nepăsare şi, cum să zic, nemulţumire personală din partea mea la tot ce se întâmplă legat de anumite proiecte importante pentru municipiul Arad.
Dl. Săplăcan G: - Domnule viceprimar Bognar, aveţi cuvântul!
Dl. Bognar L: - Da. În ceea ce priveşte problematica, ce avem pe ordinea de zi am afirmat şi data trecută, este o procedură pe care trebuie s-o facem în interesul Aradului, respectiv, a susţinerii serviciului de termoficare în municipiu. Nu putem bloca acest serviciu. De aceea consider că este absolut necesar să trecem de acest pas, să meargă lucrurile în direcţia de a continua serviciul în interesul, mă rog, bineînţeles, calităţii şi al cetăţenilor consumatori.
Dl. Săplăcan G: .- Doamna Geanina, aveţi cuvântul!
Dna Pistru G: - Venim şi spunem de jocuri politice. Eu cred că jocul nu este al nostru. Atunci când ne asumăm pentru ceea ce am venit în Consiliul Local, ne-am asumat întotdeauna votul. PNL, UDMR a votat şi data trecută şi votează şi astăzi acest proiect. Vorbim despre faptul că ne asumăm, despre faptul că avem protecţia, asta s-a vorbit dincolo. Ne-am asumat pentru că cetăţenii Aradului ne-au trimis în Consiliului Local. Şi astăzi vom vota să fim alături de partenerii noştri de la CET, cu problemele care sunt, bineînţeles, dar vom vota şi ne asumăm acest vot. Îmi pare rău de colegii de la PSD au, de fapt, jocul şi aşteaptă doar un telefon de la liderul politic, domnul Fifor, care blochează Aradul de ceva timp!
Dl. Săplăcan G: - Domnule Ciupe, aveţi cuvântul!
Dl. Ciupe I: - Nu vreau să fiu populist, am o propunere simplă, am făcut-o şi dincolo, o fac şi în plen, deci, dacă vrem să dezamorsăm situaţia, să rezolvăm problema, secretul este negocierea. Să urmeze discuţii, să vedem dacă nu înţelegem, venim cu specialişti, înţelegem despre ce este vorba şi votăm în cunoştinţă de cauză. În consecinţă, îi propun domnului primar, că este iniţiatorul proiectului, să-l scoatem de pe ordinea de zi şi mâine, poimâine, când hotărâţi, să facem o extraordinară. Că este foarte important, putem să renunţăm, eu ştiu, la ce probleme avem şi să venim mâine sau poimâine, să avem o extraordinară, să rezolvăm problema. Mulţumesc.
Dl. Săplăcan G: - Doamna Pistru, aveţi cuvântul!
Dna Pistru G: - Ce să negociem? Când aud cuvântul „negociere” mi se pare deja, deci, am fost, acest proiect a fost dus în comisii, liderii de sindicat şi directorii de la CET sunt aici, au fost chemaţi în comisii. Eu nu înţeleg ce să negociem! Am ajuns să vorbim în Consiliul Local de negocieri, de persoane şi de posturi pentru anumite persoane! Mi se ridică părul doar când aud! Ce am auzit şi data trecută, nu vă supăraţi, cu Filarmonica Arad! Astăzi discutăm de alte negocieri! Sunt la al treilea mandat de consilier şi îmi face onoare că am fost parte la toate proiectele Aradului, dar astăzi, credeţi-mă, mi-aş da demisia de onoare din acest consiliu local.
Dl. primar: - Dacă ne-ar vedea cetăţenii, că pe un lucru normal, pentru care înainte cu câteva săptămâni s-a votat să se ajungă în stadiul acesta, s-a votat să se ajungă în acest stadiu. Şi, până la final, mai trebuie să intrăm cu caiet de sarcini, cu contract. Aud discuţii despre PNL şi PSD. Îmi cer scuze la consilieri, aici nu este vorba de PNL şi PSD! Aici este vorba despre cetăţeni! Este simplu. Serviciul public poate să fie încredinţat şi dacă nu vrem încredinţarea, îl scoatem la licitaţie. Doar că, dumneavoastră, săptămâna trecută, aţi dat în avans banii, subvenţia, confirmând că sunteţi de acord să se încredinţeze serviciul. Vă rog eu, nu mai folosiţi cuvinte de negociere! Putem avea discuţii politice şi am avut discuţie politică la ora 10,00 cu reprezentantul PSD-ului, care mi-a spus că nu votează. Şi eu i-am spus: „Bine. Până la ora 12,00 daţi-ne o altă soluţie”. Este simplu: dacă încredinţăm sau nu! De aceea, îl rog pe domnul preşedinte să supuneţi la vot, pentru că este a doua oară, fiecare ne asumăm în faţa cetăţenilor şi în faţa angajaţilor şi, dacă nu, trecem la cealaltă procedură. Tot aici o să intrăm: firmă de consultanţă, realizarea altei documentaţii pentru procedura de a scoate la licitaţie serviciul public. Şi, în acelaşi timp, voi cere primăriei recuperarea subvenţiei de la consilieri pentru că nu mai trebuie..., nu mai avem cum să o dăm. Domnule preşedinte, proiectul meu rămâne valabil.
Dl. Săplăcan G: - Supun la vot.
Cine este pentru? 14 voturi pentru, 7 voturi împotrivă (dna Stoenescu, dl Furău, dl Cheşa,
dna Vasilescu, dl Săplăcan, dl Vărcuş, dl Buruc) şi 2 consilieri nu au participat la vot
(dl Ciupe şi dl Mariş) - 23 consilieri prezenţi.
S-a adoptat Hotărârea nr. 198 a Consiliului Local al Municipiului Arad de respingere a proiectului de hotărâre nr. 196/2017.
Proiect de hotărâre nr. 197/2017 privind aprobarea documentaţiei tehnico-economice ”D.A.L.I.- Amplasare instrument muzical – Orgă,
în sala de concerte a Palatului Cultural Arad - Filarmonica de Stat”
Cine este pentru? 22 voturi pentru şi un consilier nu a participat la vot (dl. Bulbuc)
– 23 consilieri prezenţi.
S-a adoptat Hotărârea nr. 199 a Consiliului Local al Municipiului Arad.
Proiect de hotărâre nr.198/2017 privind aprobarea contractului de prestare a serviciului public de salubrizare stradală şi deszăpezire în Municipiul Arad atribuit în urma procedurii de negociere fără publicarea unui anunţ prealabil de participare, conform art. 104 lit. a) din Legea 98/2016 privind achiziţiile publice
şi a tarifelor aferente privind prestarea serviciului public – iniţiativa primarului
Dl. Vărcuş B: - Domnule preşedinte, domnilor consilieri, aici cred că avem o problemă destul de mare - Legea nr. 98/2016 spune, la litera a): - „Dacă în cadrul unei proceduri de licitaţie deschisă ori licitaţie restrânsă, organizate pentru achiziţia produselor, serviciilor sau lucrărilor respective, nu a fost depusă nici o ofertă, solicitare de participare sau au fost depuse numai oferte de participare neconforme, cu condiţia să nu fie modificate”. Vreau să vă spun că nu ne aflăm în acest caz deoarece primele trei oferte au fost declarate neconforme, iar a treia nu poate fi declarată neconformă pentru simplul motiv că nu a fost deschisă oferta financiară. În acest caz avem o mare problemă şi avem senzaţia că s-a urmărit de la bun început, prin toată această tevatură a problemei gunoiului atribuirea directă a contractului de 10 milioane de ron/an unei firme de casă. Aceasta este senzaţia pe care o avem. Aceasta este senzaţia pe care o avem, pentru că presa prezintă aceste lucruri. Mai mult, vedem că acest proiect va trece cu majoritate simplă, ceea ce nu este normal, ba chiar este ilegal. Dacă dumneavoastră vă asumaţi, având nu ştiu ce siguranţă şi certitudine, acest lucru, noi nu ne vom face părtaşi la această situaţie. Vă mulţumesc.
Dl. Săplăcan G: - Poftiţi, domnule Lupaş!
Dl. Lupaş M: - În ce mă priveşte, consider că lipsa de transparenţă, de informare, de comunicare pentru acest contract de atribuire directă, mă face să nu votez astăzi proiectul. Consider că ar fi trebuit ca primăria, prin serviciile de specialitate, să informeze public, chiar şi pe noi, consilierii, în special, cetăţenii, referitor la intenţia care urmează a fi făcută. Iar noi, astăzi, am fost puşi în faţa faptului împlinit, ceea ce pe mine, personal, m-a deranjat. Vă mulţumesc.
Dl. Săplăcan G: - Poftiţi, domnule primar!
Dl. primar: - Îmi cer scuze, dar aveţi contractul în mapă. Asta votaţi! Cred că nu s-a deschis documentul! Domnilor colegi!...
Dl. Lupaş M: - Domnule primar!
Dl. primar: - Am o rugăminte, nu v-am întrerupt!
Dl. Lupaş M: - Domnule primar, este vorba de o informare publică!
Dl. primar: - Domnule consilier, aţi făcut o afirmaţie! Sunteţi în comise! Nu mai faceţi chestii de genul acesta între noi! Nu mai este nicio problemă! Nu trebuie să aibă Aradul firmă de curăţenie! Nu trebuie să aibă Aradul firmă de încălzire! Nu trebuie să aibă Aradul firmă de…, nu vă faceţi probleme! Până la urmă, nu doar eu plătesc! Citiţi în faţă! Scrie, frumos, tot parcursul, ca să citească şi domnul Vărcuş. Se spune: „La procedura de achiziţie publică, prin licitaţie deschisă…” se spune, au fost patru oferte. Tot ce a spus domnul Vărcuş este aici. Uitaţi-l, citiţi-l! Dar am şi eu o rugăminte - hai să ne aplecăm, dacă suntem consilieri locali! Scuzaţi-mă! O să ţină chestia asta cu „Gică contra” un timp! O să ţină un timp! Aţi venit cu responsabilitate aici! Deci, vă rog eu! Este şi contract, este şi procedură, este aviz de legalitate! Mulţumesc.
Dl. Săplăcan G: - Domnule Lupaş, scurt!
Dl. Lupaş M: - Domnule primar, sincer, modul arogant în care dumneavoastră puneţi problema, am spus, lipsă totală de transparenţă. Pentru că acest contract, pe care îl facem acum, după un an, cu toate evenimentele care au avut loc în această perioadă şi cu mizeria care s-a întâmplat în Arad şi licitaţiile care au avut loc şi care, am întrebat de fiecare dată care este cursul, cineva trebuia să informeze printr-un mod transparent referitor la ce s-a întâmplat, de ce s-a ajuns aici şi de ce procedăm aşa. Era nevoie şi despre firma respectivă, multe alte lucruri de interes public. Nu azi, în faţa faptului împlinit. Mulţumesc.
Dl. primar: - O să vă citesc tot materialul. „La procedura de achiziţie publică, prin licitaţie deschisă, organizată prin publicarea anunţului de participare din 16.02.2017, au fost depuse patru oferte„. Şi, ştiţi ce spune: „au fost deschise ofertele în data de 23 …” şi ora. Se spune şi ora, ora 16,00. „Prin Adresa nr. 23240/2017, Direcţia Achiziţii Publice a comunicat anularea procedurii privind atribuirea Serviciului de salubrizare stradală şi deszăpezire datorită faptului că niciun operator nu a depus oferte conform cu cerinţele documentaţiei de atribuire”. Mai departe, după comunicarea faptului că s-a respins procedura, firmele au atacat la Consiliul Naţional de Soluţionare a Contestaţiilor. De aceea am şi stat cu Gospodărirea Comunală, prin încredinţarea generată de Comitetul de Urgenţă. „Contestaţiile”, citiţi mai departe! „Comisia Naţională, prin Decizia nr.1133/16.05.(n.n. 2017), înregistrată la Primărie, cu numărul de 34000 din 23.05.(n.n. 2017)”..... spune comisia. Apoi, a început procedura cealaltă. Le aveţi. Toată procedura este publică. Acest material este public. Nu puteţi dumneavoastră, în calitate de consilier, să spuneţi că nu este public. Şi de aceea am venit în faţa dumneavoastră cu acest contract. Nicio problemă! Daţi-ne o soluţie să curăţăm şi oraşul! Îmi cer scuze, dar dacă nu facem nimic, credeţi că doar eu plătesc?! Vă înşelaţi! Nu! Cetăţenii văd că noi punem la dispoziţie şi ce înseamnă atribuire la CET şi ce înseamnă să curăţăm oraşul, da, dumneavoastră sunteţi aleşii cetăţenilor, la fel ca şi mine, dar cu atribuţiuni diferite. Mulţumesc.
dna Vasilescu, dl Săplăcan, dl Vărcuş, dl Buruc) şi 2 abţineri (dl Ciupe şi dl Lupaş)
S-a adoptat Hotărârea nr. 200 a Consiliului Local al Municipiului Arad.
Proiect de hotărâre nr. 192/2017 privind modificarea
Hotărârii nr. 303/2016 a ConsiliuluiLocal al Municipiului Arad pentru aprobarea Regulamentului de acces şi circulaţie a utilajelor şi a autovehiculelor de transport marfă cu masa maximă autorizată mai mare de 3,5 t în MunicipiuL Arad – iniţiativa primarului
Dl. Săplăcan G: - Supun la vot!
Dl. Bognar L: - Îmi permiteţi o recomandare? Deci, am analizat în Comisia de Urbanism toate sesizările vis-a-vis de circulaţia tirurilor şi, mă rog, a camioanelor de tonaj mare, în zona UTA, chiar dacă avem terminat racordul Câmpul Liniştii, respectiv centura. Venim cu recomandare: „Pentru asigurarea circulaţiei vehiculelor de mare tonaj pe tronsonul Centură - Câmpul Liniştii, cu destinaţia de pe această stradă, propunem realizarea intersecţiei cu calea ferată în regim de urgenţă, prin expropriere, în interesul public al municipiului Arad a porţiunii unde nu putem realiza continuarea, respectiv conectarea legăturii”. Mulţumim.
Dl. Săplăcan G: - Supun la vot (proiectul de hotărâre n.n)
Cine este pentru ? Unanimitate – 23 consilieri prezenţi.
S-a adoptat Hotărârea nr. 201 a Consiliului Local al MunicipiuluiArad.
Proiect de hotărâre nr. 199/2017 privind rectificarea Bugetului general de venituri şi cheltuieli al municipiului Arad pentru anul 2017 – iniţiativa primarului
Dl. Săplăcan G: - Supun la vot. Cine este pentru? A! Aveţi un amendament? Poftiţi, domnule viceprimar!
Dl. Bognar L: - Dacă-mi permiteţi. Deci, la Capitolul 62.02 – „Învăţământ” „Se suplimentează cu suma de 455 de mii lei creditele de angajament aprobate obiectului de investiţie ”Reabilitare termică clădire grădiniţa PP 3”. La Capitolul 84.02 – „Transporturi”, se schimbă denumirea obiectivului „SF Refacţie linie cale de tramvai şi a reţelei aeriene de contact aferente în municipiul Arad: - tronsonul I, tronsonul II, tronsonul III, tronsonul IV”, în „Actualizare SF refacţie linie cale de tramvai şi a reţelei aeriene de contact aferente în municipiul Arad: tronsonul I, tronsonul II, tronsonul II, tronsonul IV”.
Dl. Săplăcan G: - Supun la vot acest amendament.
Dl. Săplăcan G: - Supun la vot întreg proiectul.
Cine este pentru? 22 pentru
1 consilier nu a participat la vot
(dl. Bulbuc) – 23 consilieri prezenţi.
S-a adoptat Hotărârea nr. 202 a Consiliului Local al Municipiului Arad.
Aprobarea proceselor-verbale ale şedinţelor anterioare
ale Consiliului Local al Municipiului Arad
Dl. Săplăcan G: - Supun la vot
S-a adoptat Hotărârea nr. 203 a Consiliului Local al Municipiului Arad.
Dna Stepanescu L: - Domnule preşedinte, îmi permiteţi?
Dl. Săplăcan G: - Vă rog, doamna secretar!
Dna Stepanescu L: - Doresc să comunic Consiliului Local că nu s-a solicitat majoritatea celor prezenţi, ci majoritatea absolută, majoritatea celor în funcţie. Când consilierii sunt toţi prezenţi majoritatea absolută coincide cu majoritatea celor prezenţi, dar intenţia expresă a fost să fie majoritatea absolută. Este vorba despre un contract care nu atribuie nici un bun mobil sau un bun imobil, este tranzitoriu, un contract de achiziţie publică.
Dl. Săplăcan G: - Doamna Pistru, poftiţi!
Dna Pistru G: - Domnule primar, domnilor viceprimari, dragi colegi, am spus că sunt onorată că am făcut parte din Consiliul Local două mandate şi am început al treilea. Astăzi, văzând că colegii PSD nu votează nici măcar curăţenia oraşului, nu votează subvenţia la CET şi toate aceste lucruri, daţi-mi voie să vă spun că astăzi îmi dau demisia de onoare din Consiliul Local. Şi îmi asum acest lucru! Mi se pare dezastru ce se întâmplă. De ceva vreme nu mai putem funcţiona, nimic din ceea ce are legătură cu patrimoniul şi tot ce înseamnă oraş, proiecte importante pentru Arad este blocat de PSD Arad. Vă mulţumesc. Am fost onorată şi în continuare voi face parte dintr-o echipă şi voi susţine Aradul în orice proiect, care trebuie să meargă mai departe. În două mandate am votat tot ce s-a întâmplat frumos în Arad, toate lucrurile minunate, toate parcurile, tot ce înseamnă BERD, tot ce înseamnă aceste pasaje, tot! De patru ani de zile vorbim despre pasajele de la CET şi nu se termină. Acum, în Consiliul Local, de niciun an de zile, blocăm totul şi se blochează doar pentru că un om are nişte ambiţii pentru Arad şi acela este Mihai Fifor şi echipa sa. Îmi pare rău, eu astăzi nu mă simt onorată să mai fac parte din acest Consiliul Local. Şi rog colegii de la PSD, dacă au fost trimişi aici printr-un vot al cetăţenilor, să-şi facă datoria! Pentru că aici ne asumăm lucruri importante pentru Arad. Votaţi, dragi colegi, de aia sunteţi consilieri locali! Îmi pare rău, domnule primar, că n-am apucat să ne consultăm, dar este decizia mea şi v-am spus de mult că nu mă mai reprezintă acest Consiliu Local. Mulţumesc.
Dl. Săplăcan G: - Domnule Vărcuş, scurt!
Dl. Vărcuş B: - Luăm act de incapacitatea colegilor din PNL de a administra problemele municipiului şi de capitularea lor.
Dl. primar: - Ia act tu, nesimţitule! Deja depăşeşti….!,
Dna Pistru G: - Chiar mă alătur celor care astăzi…
Dl. primar: - Geanina! Chiar nu vă este ruşine? Ai tu tăria acestei doamne? Ai dat telefoane şi nu ţi s-a aprobat! Hai la vot, domnule consilier!
Dl. Vărcuş B: - Domnule primar, mă dezic de comportamentul dumneavoastră!
Dl. primar: - Nu. De limbajul dumneavoastră!
Dna Pistru G: - Am fost votaţi acum ceva ani şi de patru mandate. Cred că votul cetăţenilor este mai important, domnule Vărcuş, decât circul pe care îl faceţi în Consiliul Local. Mulţumesc.
Dl. Săplăcan G: - Declar şedinţa închisă!
(n.n. şedinţa s-a încheiat la ora 13,20).
Local C/Stenograme 2017/Proces-verbal al şedinţei CLM din14.06.2017, extraordinară/2ex.
1 ex. dosar şed. CLM 14.06.2017, ordinară
1 ex. dosar Transparenta decizională 2017.
cod PMA S1-17